
 	РЕПУБЛИКА БЪЛГАРИЯ
	Министерство на земеделието и храните
 	Дирекция „Европейска координация и международни отношения”

	

Министерството на земеделието и храните има удоволствието да Ви покани да вземете участие в изложението за хранително-вкусова промишленост, земеделие и градинарство „Зелена седмица 2027“, което ще се проведе в гр. Берлин, Федерална република Германия, в периода 15-24 януари 2027 г. Изложението е създадено през 1926 година и представлява уникално събитие в световен мащаб, на което се представят новостите в областта на храните, земеделието и градинарството. Събитието предлага на изложителите добра възможност да покажат своите продукти.
През 2026 г. международното изложение „Зелена седмица” привлече 1 650 изложители от 54 страни и бе посетено от около 360 000 души. Две хиляди представители на медиите отразяваха ежедневно събитието. Република България участва за 35-ти пореден път, като на площ от 143 кв. м. производители от различни асоциации и съюзи на производители в областта на селското стопанство и хранително-вкусовата промишленост представиха български продукти като мед, вино, млечни и месни продукти, био-продукти, етерични масла и др.

При одобрено участие, Министерството на земеделието и храните поема разходите за:
· Наем на оборудвана изложбена площ;
· Национална идентификация на българския щанд;
· Брандиране на индивидуалните щандове на всеки съизложител;
· Публикуване на информация за предприятието и логото му в каталога на изложението;
· Пропуски на изложителите;
· Транспорт на експонатите по маршрута София – Берлин – София;
· Застраховка на експонатите по време на транспортирането им.

Фирмите, участници в ЗЕЛЕНА СЕДМИЦА 2027 следва да поемат всички други свои разходи, както следва:
· Командироване и пребиваване на представител/и от предприятието (пътни, дневни, квартирни и здравни застраховки);
· Консумативи за презентиране на представената продукция (дъски за рязане, ножове, посуда, прибори и др.).
Допълнителна информация:
Българският национален щанд ще бъде разположен в Зала 8.2 на Панаир Берлин и е предвиден за 18 производители. При получаване на повече заявки за участие, ще бъде извършено класиране на кандидатите, съобразно попълнените критерии за оценка, които са част от заявката, и реда на получаване на заявката при равен брой точки.

[bookmark: _GoBack]Документите за участие се подават по електронен път на посочените в Заявката електронни адреси в срок до края на деня 28 октомври 2026 г.

